ആനയിറങ്കല് ഡാം നിറഞ്ഞൊഴുകി രാജകുമാരി: തുലാമഴയെ തുടര്ന്ന് ജലനിരപ്പ് പരമാവധി സംഭരണശേഷി പിന്നിട്ടതോടെ ആനയിറങ്കല് അണക്കെട്ടിന്റെ മൂന്നു സ്പില്വേകളിലൂടെ വെള്ളം പന്നിയാര് പുഴയിലേക്ക് ഒഴുകിത്തുടങ്ങി. ഇന്നലെ രാവിലെ ഏഴുമുതലാണ് വെള്ളം സ്പില്വേയിലൂടെ പുറത്തേക്ക് ഒഴുകിത്തുടങ്ങിയത്. 1207.02 മീറ്ററാണ് അണക്കെട്ടിന്റെ പൂര്ണ സംഭരണശേഷി. മഴയുടെ ലഭ്യതയനുസരിച്ച് എട്ട് ക്യുമെക്സ് വെള്ളംവരെ സ്പില്വേയിലൂടെ പന്നിയാര് പുഴയിലേക്ക് ഒഴുകാന് സാധ്യതയുള്ളതിനാല് പുഴയുടെ ഇരുകരകളിലുമുള്ളവര് ജാഗ്രത പാലിക്കണമെന്ന് ജില്ലാ കളക്ടര് അറിയിച്ചു. പൊന്മുടി ഡാമിലേക്കാണ് ഈ ജലം ഒഴുകിയെത്തുന്നത്. തുലാമഴയിലാണ് ആനയിറങ്കല് അണക്കെട്ട് നിറയാറുള്ളത്. കഴിഞ്ഞവര്ഷം ഡിസംബര് 24നാണ് അണക്കെട്ട് നിറഞ്ഞ് സ്പില്വേയിലൂടെ വെള്ളം ഒഴുകിയത്. വൃഷ്ടിപ്രദേശത്ത് കൂടുതല് മഴ ലഭിച്ചതിനാല് ഈവര്ഷം ഒന്നര മാസം മുന്പുതന്നെ അണക്കെട്ട് നിറഞ്ഞു.